Ir-regoli l-ġodda se jiżguraw li l-minerali użati mill-industriji Ewropej ikunu derivati b'mod responsabbli, biex b'hekk id-dħul ikun imbiegħed mill-gruppi ribelli, mill-kunflitti u mit-terroriżmu. Il-Parlament Ewropew illum adotta b'maġġoranza kbira l-proposta biex jitwaqqaf il-kummerċ fil-minerali ta' kunflitt. "bi pjaċir nista' ngħid li llum għandna soluzzjoni ambizzjuża li tista' titħaddem biex neliminaw il-minerali ta' kunflitt mill-ktajjen tal-provvista," qalet il-Kummissarju għall-Kummerċ Cecilia Malmström wara l-vot. "Il-kummerċ jeħtieġ li jikkunsidra l-valuri tagħna u d-deċiżjoni tal-Parlament illum hija eżempju tajjeb ta' kif dan jista' jinkiseb. Ir-regoli l-ġodda se jiżguraw li l-minerali użati mill-industriji Ewropej huma dderivati responsabbli, b'mod li ma jkunx ta' ħsara għall-popolazzjonijiet fir-reġjuni fejn hemm il-minjieri u li ma jħeġġiġx il-gwerra. Ir-Regolament il-ġdid se jnaqqas it-tbatija u l-abbużi tad-drittijiet tal-bniedem li ilhom għal żmien twil jakkumpanjaw dan il-kummerċ. Ktajjen tal-provvista trasparenti u responsabbli jfissru li d-dħul mhux se jmur f'idejn gruppi ribelli, iżda għal investimenti fl-iskejjel u fl-isptarijiet, biex b'hekk jappoġġa stat tirregoalt tajjeb mill-istat tad-dritt. Dan ifisser li jittejbu ħajjet in-nies, mill-kunflitt u t-terroriżmu għall-opportunità u t-tama. Dan ifisser li jkun inkoraġġut it-tkabbir ekonomiku li jgħin lill-ifqar reġjuni jikbru b'mod sostenibbli.” Ir-Regolament propost mill-Kummissjoni u li llum ġie vvutat mill-Parlament Ewropew se jimponi regoli dwar id-diliġenza dovuta fuq il-kumpaniji li jimportaw il-landa, it-tantalju, t-tungstenu u d-deheb. Dawn il-metalli u l-minerali huma użati fil-produzzjoni ta' prodotti ta' kuljum, bħall-mowbajls, il-karozzi u l-ġojjellerija. Ir-regoli se jkopru sa 95 % tal-importazzjonijiet mill-1 ta' Jannar 2021. Sadanittant, il-Kummissjoni u l-Istati Membri se jaħdmu biex jiżguraw li l-istrutturi meħtieġa jkunu f'posthom sabiex tkun żgurata l-implimentazzjoni madwar l-UE kollha kemm hi. Flimkien mar-regoli l-ġodda, l-UE se ddaħħal fis-seħħ miżuri ta' akkumpanjament li jappoġġjaw lill-importaturi żgħar u ta' daqs medju, u għajnuna għall-iżvilupp sabiex jiġi żgurat li r-Regolament ikun effettiv u jkollu impatt pożittiv fuq il-post. L-UE kienet ukoll qiegħda tkellem lill-gvernijiet fl-Afrika, fl-Asja u lil hinn minnha biex tħeġġiġhom jakkwistaw is-sorsi b'mod responsabbli u biex jeliminaw swieq alternattivi għal minerali ta' kunflitt. Sabiex isir aktar effettiv, ir-Regolament għad irid ikun adottat formalment mill-Kunsill. Aktar informazzjoni Il-politika tal-UE dwar il-minerali ta' kunflitt